Takmer dve desiatky obrovských pivných stanov - jeden pre desaťtisíc ľudí. Milióny návštevníkov z celého sveta a milióny vypitých mass - litrových pohárov piva. Nezabudnuteľná atmosféra. Aj tak nejako sa dajú opísať najväčšie pivné slávnosti na svete - bavorský Oktoberfest, ktorý už má svojich pravidelných návštevníkov aj medzi Slovákmi.
Oslavy piva sa začali svadbou
Pivná tradícia sa začala úplne inak - kráľovskou svadbou. Štyri roky potom, čo sa Bavorsko stalo kráľovstvom, presne 12. októbra 1810, usporiadal korunný princ Ludwig von Bayern a princezná Therese von Sachsen-Hildburghausen svadobnú hostinu. Oficiálne oslavy trvali päť dní a boli zinscenované ako veľké ovácie na panovnícky rod mladého kráľovstva. Centrum Mníchova zažilo obrovskú veselicu. Dynastia Wittelsbacherovcov chcela ukázať ako blízko má k ľudu a ďakovala tak svojim poddaným za trpezlivosť a oddanosť preukázanú v predchádzajúcich vojnách.
Ľudová slávnosť sa v roku 1810 začala konskými dostihmi, ktoré boli na lúke pred bránami Mníchova. Kráľovskej rodine vzdávali hold deti v bavorských ľudových krojoch básňami, kvetmi a ovocím. Na počesť nevesty bola lúka pokrstená ako "Theresens-Wiese" (Theresina lúka). Odtiaľ ten názov pre dnešné dejisko Oktoberfest - Theresienswiese, čo sa v jazyku Mníchovčanov medzitým skrátilo na "die Wiesn".
Pretože dostihy mali u ľudí veľký úspech rozhodlo sa, že sa bude v tradícií pokračovať. Tak vznikli októbrové ľudové slávnosti - Oktoberfest. Už rok po kráľovskej svadbe sa spolu s dostihmi konala aj poľnohospodárska výstava, ktorá mala bavorské poľnohospodárstvo trochu rozprúdiť. V roku 1818 sa na slávnostiach točil prvý kolotoč, fungovali dve hojdačky a v malých búdach si mohli návštevníci zaobstarať pivo.
Smäd Bavorčanov i návštevníkov z okolia neutíchal a tak malé búdy čoskoro nestačili. Podnikaví krčmári zacítili príležitosť a na konci 19. storočia zriadili veľké pivné stany. Jedným z prvých bol Schottenhammelov stan, dnes najznámejší na Wiesn. Meno dostal podľa Michaela Schottenhammela. Ten zachránil bavorskú tradíciu vo vojnovom roku 1871, keď Bavorsko trpelo nedostatkom piva. Schottenhammel objednal pivo od svojho syna z Viedne a pivné slávnosti mohli pokračovať.
Odvtedy sa veľa zmenilo. Oktoberfest sa už nekoná v októbri, ale v septembri a pivo sa už dávno nepije na lúke (Wiesn), ale na asfalte, hoci Wiesn sa tomu hovorí naďalej. Aj pivných stanov pribudlo, pred rokom ich bolo štrnásť. Neostalo ani pri jednom kolotoči a dvoch hojdačkách. Dnes sa k svätostánkom s pivom musíte prebrodiť pralesom kolotočov, strelníc, stánkov so suvenírami a ďalších púťových atrakcií. Podnikaví obchodníci už nepoľujú len na pivárov, ale aj na ich deti.
O'zapft is!
Atmosféra ale ostala nezabudnuteľná. Na úvodný ceremoniál čakajú desaťtisíce nedočkavých návštevníkov. Starosta Mníchova sa napriahne a jeden, dva, tri - O'zapft is! Sud je narazený a dvojtýždňová zábava sa môže začať. V stanoch, kde si môže sadnúť až desaťtisíc ľudí, sa o vysmädnutých hostí starajú desiatky čašníkov a servírok. Hlavne servírky ohurujú svojimi výkonmi - drobné postavičky svižne pobehujú aj s desiatimi litrákmi v ruke.
Litrový pohár piva mass stál naposledy 12,80 DEM, tento rok sa už bude účtovať v euro. Cena však neodradí.
Návštevníci tvoria pestrú národnostnú zmes. Najjednoduchšie je rozpoznať Bavorčanov, ktorí prídu popíjať vo svojich poľovníckych klobúkoch a kožených nohaviciach. Ale sú tu aj Japonci, Austrálčania, Američania a zastúpené sú takmer všetky európske krajiny.
V každom pivnom stane vyhráva vlastná kapela, hoci repertoár sa stan od stanu nelíši - nemecké šlágre a popové evergreeny. So zvyšujúcou sa hladinou krvi už cudzincom nemecké piesne nevadia a tancujú na laviciach i na stoloch. Po desiatej večer už sedí málokto.
Nepilo sa len počas
cholery a vojny
História Oktoberfest už bude mať pomaly dve storočia a roky, keď sa pivné slávnosti nekonali, sa dajú spočítať na prstoch. Musela to byť naozaj výnimočná situácia. V rokoch 1870 a 1873 kosila pivárov cholera, v rokoch 1914-1918 a 1939-1945 zase dve svetové vojny. Tragédia poznačila rok 1980, keď pri bombovej explózii na Oktoberfest zahynulo niekoľko ľudí.
Smutný bol aj minulý ročník, keď sa pivné slávnosti uskutočnili len mesiac po teroristických útokoch z 11. septembra. Tradičné narazenie piva vystriedala spomienka na obete atentátu. Návštevníkov kontrolovali posilnené policajné hliadky. Namiesto siedmich miliónov ľudí, prišli minulý rok len necelé tri milióny.
* * *
Bavorčania tvrdia, že by boli európskymi pivármi číslo jedna, keby im to nekazili ostatní Nemci. V minuloročnom rebríčku najväčších pivárov v Európe obsadili až tretiu priečku. Predbehli ich Česi a Íri. A tak sa snažia prvenstvo dohnať na pivných slávnostiach.
Mníchov bez Oktoberfest by bol ako pivo bez peny. Prost!
(mim)